Carew vil spille VM for Norge
- Hovedfokus nå er å få oppleve et VM med Norge i nær framtid. På klubbnivå har jeg opplevd alt, sier Carew til TV 2 Sporten i forbindelse med innspillingen av kveldens «Senkveld». 33-åringen var nylig på visitt i Inter med utsikter til en korttidsavtale med den milanoklubben, men ble raskt sendt hjem uten kontrakt på grunn av dårlig form. Han har dermed fortsatt til gode å finne seg en ny klubb siden han ble frigitt av West Ham etter fjorårssesongen. Den italienske interessen har avstedkommet fornyet interesse i veteranspissen, ifølge Carew selv. Han innrømmer at han snart er nødt til å gjenoppta karrieren, skal drømmen om VM i Brasil neste sommer bli realitet. - Å si at jeg har lagt opp er ikke lett, men kroppen min vil ikke tillate å være borte fra fotballen så lenge jeg vil. Derfor må jeg snart bestemme meg, sier Carew, som ikke har vært inne i landslagsvarmen siden oktober 2011.
John Carew (33) bedyrer at han ikke har lagt opp som fotballspiller. Nå sikter han seg inn på VM-spill for Norge i 2014.